
LAZDIJŲ RAJONO SAVIVALDYBĖS TARYBA

SPRENDIMAS
DĖL LAZDIJŲ RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS PROJEKTŲ PARAIŠKŲ TEIKIMO IR ATRANKOS KONKURSO TVARKOS APRAŠO PATVIRTINIMO

2024 m. balandžio 29 d. Nr. 5TS-394
Lazdijai


Vadovaudamasi Lietuvos Respublikos vietos savivaldos įstatymo 15 straipsnio 4 dalimi bei Lietuvos Respublikos sveikatos sistemos įstatymo 41 straipsniu ir 63 straipsnio 5 punktu, Lazdijų rajono savivaldybės taryba n u s p r e n d ž i a:
1. Patvirtinti Lazdijų rajono savivaldybės visuomenės sveikatos rėmimo specialiosios programos projektų paraiškų teikimo ir atrankos konkurso tvarkos aprašą (pridedama).
2. Pripažinti netekusiu galios Lazdijų rajono savivaldybės tarybos 2021 m. balandžio 30 d. sprendimą Nr. 5TS-750 „Dėl Lazdijų rajono savivaldybės 2021 m. visuomenės sveikatos rėmimo specialiosios programos ir Lazdijų rajono savivaldybės visuomenės sveikatos rėmimo specialiosios programos projektų paraiškų teikimo ir atrankos konkurso tvarkos aprašo patvirtinimo“.



Savivaldybės merė 								         Ausma Miškinienė

PATVIRTINTA
Lazdijų rajono savivaldybės tarybos
2024 m. balandžio 29 d.
sprendimu Nr. 5TS-394 

LAZDIJŲ RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS PROJEKTŲ PARAIŠKŲ TEIKIMO IR ATRANKOS KONKURSO TVARKOS APRAŠAS

I SKYRIUS
BENDROSIOS NUOSTATOS

1. Lazdijų rajono savivaldybės visuomenės sveikatos rėmimo specialiosios programos projektų paraiškų teikimo ir atrankos konkurso tvarkos aprašas (toliau – aprašas) reglamentuoja projektų paraiškų pateikimo, vertinimo ir atrankos sudarymo tvarką.
2. Lazdijų rajono savivaldybės visuomenės sveikatos rėmimo specialiosios programos (toliau – programa) projektų paraiškos atrenkamos atsižvelgiant į Lazdijų rajono savivaldybės bendruomenės sveikatos tarybos (toliau – BST) nustatytus einamųjų metų programos prioritetus, kuriuos BST nustato atsižvelgdama į Lietuvos Respublikos Vyriausybės 2022 m. sausio 26 d. nutarimą Nr. 66 „Dėl 2022–2030 m. plėtros programos valdytojos Lietuvos Respublikos sveikatos apsaugos ministerijos sveikatos išsaugojimo ir stiprinimo plėtros programos patvirtinimo“, Lazdijų rajono savivaldybės tarybos 2024 m. vasario 15 d. sprendimu Nr. 5TS-279 „Dėl Lazdijų rajono savivaldybės 2024–2026 metų strateginio veiklos plano patvirtinimo“ patvirtintą Lazdijų rajono savivaldybės 2024–2026 metų strateginį veiklos planą, Lazdijų rajono savivaldybės (toliau – Savivaldybė) gyventojų poreikius (sergamumą, mirtingumą, nedarbingumą ir kt.).
3. Savivaldybės administracijos direktoriaus (toliau – direktorius) įsakymu per 30 kalendorinių dienų nuo einamųjų metų programos patvirtinimo, einamiesiems metams sudaroma projektų, finansuojamų iš programos lėšų, atrankos komisija. Direktorius įsakymu skiria komisijos pirmininką ir sekretorių.
4. Komisija sudaroma iš 5 narių. Į komisiją deleguoja 2 narius Savivaldybės tarybos komitetai (vienas narys iš Sveikatos apsaugos ir socialinių reikalų komiteto, kitas iš Biudžeto, turto ir investicijų komiteto), 1 narį – Savivaldybės administracija, 2 narius – BST.
5. Lazdijų rajono savivaldybės visuomenės sveikatos rėmimo specialiosios programos projektų finansavimo šaltiniai:
5.1. Savivaldybės biudžeto asignavimai;
5.2. 20 procentų Lazdijų rajono savivaldybės aplinkos apsaugos rėmimo specialiosios programos lėšų;
5.3. savanoriškas fizinių ir juridinių asmenų įnašas.
5.4. kitos teisėtai įgytos lėšos.
6. Informacija apie projektų konkursą skelbiama vietos spaudoje ir Savivaldybės interneto svetainėje www.lazdijai.lt. Skelbime nurodomos prioritetinės veiklos kryptys, paraiškų priėmimo terminas, projekto koordinatoriaus kontaktiniai duomenys ir kiti reikalingi pateikti duomenys.
7. Apraše vartojamos sąvokos:
7.1. Kvietimas teikti paraiškas (toliau – kvietimas) – dokumentas, kuriame numatomi finansuoti projektų prioritetai, finansuojamos veiklos, reikalavimai išlaidoms ir projekto kokybei, siekiami rezultatai, reikalavimai pareiškėjams, paraiškų vertinimo kriterijai, paraiškų teikimo tvarka, kiti reikiami duomenys.
7.2. Pareiškėjas – juridinis asmuo, registruotas ir veiklą vykdantis Savivaldybėje. 
7.3. Paraiška – dokumentas, kuriame numatyti projekto tikslai, uždaviniai, pateikiamas projekto aprašymas, siekiami rezultatai, priemonės projektui įgyvendinti, nurodomi duomenys apie projekto rengėjus ir vykdytojus, lėšų poreikį ir jų panaudojimą, kitus lėšų šaltinius ir kt.
7.4. Projektas – laiku apibrėžta kryptingos veiklos priemonių visuma su numatytais konkrečiais pasiekti rezultatais, kurios tikslas – prisidėti prie Savivaldybės sveikatos srities strateginių tikslų ir uždavinių įgyvendinimo.
7.5. Projekto vykdytojas – už Savivaldybės biudžeto lėšomis finansuojamo projekto įgyvendinimą atsakingas pareiškėjas.
7.6. Projekto įgyvendinimo laikotarpis – atitinkamų kalendorinių metų laikotarpis, per kurį projektas turi būti įgyvendintas.
7.7. Sritys ir prioritetai – Savivaldybės tarybos sprendimu patvirtintos atitinkamų kalendorinių metų svarbiausios veiklos sritys ir prioritetai.
7.8. Komisija – direktoriaus įsakymu sudaryta projektų paraiškų atrankos komisija.
7.9. Projekto koordinatorius – Savivaldybės administracijos savivaldybės gydytojas (vyr. specialistas).

II SKYRIUS
KVIETIMO SKELBIMAS IR PARAIŠKŲ TEIKIMO TVARKA

8. Kvietimas teikti paraiškas lietuvių kalba skelbiamas Savivaldybės interneto svetainėje www.lazdijai.lt, jį skelbia Savivaldybės administracijos Komunikacijos ir dokumentų skyrius. Kvietime nurodoma:
8.1. numatomų finansuoti projektų veiklos sritys ir prioritetai, reikalavimai išlaidoms, siekiami rezultatai, reikalavimai pareiškėjams, paraiškų vertinimo kriterijai, paraiškų teikimo tvarka;
8.2. paraiškų priėmimo terminai;
8.3. Savivaldybės administracijos darbuotojų, atsakingų už paraiškų priėmimą ir informacijos teikimą, kontaktiniai duomenys; 
8.4. tinkamos ir netinkamos projekto vykdymo išlaidos.
9. Paraiška turi būti pasirašyta pareiškėjo vadovo ar jo įgalioto asmens. Kartu su paraiška pridedami kvietime nustatyti dokumentai. Pareiškėjas atsako už paraiškoje nurodytų duomenų teisingumą.
10. Pateikiami dokumentai turi būti A4 formato. Atrankos konkursui teikiama tinkamai užpildyta paraiška (forma pateikiama 1 priede) dalyvauti projektų atrankos konkurse. Projektų paraiškos gali būti teikiamos šiais būdais: 
10.1. el. paštu projekto koordinatoriui arba
10.2. pateikiama pasirašyta elektroniniu parašu, adresu info@lazdijai.lt (priedai gali būti skenuoti ir pateikti pdf formatu).
11. Kai projektą įgyvendina daugiau negu vienas juridinis asmuo, paraišką turi teisę teikti tik vienas juridinis asmuo.
12. Pareiškėjas kiekvienai sričiai ir kiekvienam prioritetui gali teikti tik vieną paraišką. 
13. Siekiant užtikrinti paraiškų vertinimo skaidrumą ir pareiškėjų lygiateisiškumą, paraiškų taisymas, tikslinimas, pildymas ar papildomų dokumentų teikimas pareiškėjų iniciatyva po paraiškų pateikimo negalimas. Projektų paraiškos, gautos po paraiškų pateikimo termino, nevertinamos. Pareiškėjui apie paraiškos grąžinimą pranešama raštu per 5 darbo dienas nuo paraiškos gavimo.

III SKYRIUS
PARAIŠKŲ VERTINIMAS

14. Pagal aprašą pateiktos paraiškos įvertinamos per ne ilgesnį kaip 30 kalendorinių dienų po paraiškų priėmimo laikotarpio. Vertinimas vyksta dviem etapais:
14.1. administracinės atitikties vertinimas, kurį atlieka projekto koordinatorius; 
14.2. tinkamumo finansuoti, naudos ir kokybės vertinimas, kurį atlieka komisija.
15. Administracinės atitikties vertinimo metu nustatoma, ar paraiška atitinka reikalavimus – paraiška ir prie jos pridedami dokumentai yra gauti iki paraiškų pateikimo termino pabaigos, užpildytos visos reikalingos paraiškos dalys, pateikta detali laisvos formos išlaidų sąmata, pateiktos partnerystės deklaracijos dėl bendradarbiavimo įgyvendinant projektą, pareiškėjas teisės aktų nustatyta tvarka turi būti tinkamai atsiskaitęs už ankstesniais metais iš Savivaldybės biudžeto skirtų (jeigu buvo skirta) lėšų panaudojimą. Esant poreikiui, pareiškėjo prašoma patikslinti informaciją. Vertinimas atliekamas per 5 kalendorines dienas nuo paraiškų pateikimo galutinės datos.
16. Nustačius, kad paraiška atitinka visus kvietime nustatytus reikalavimus atliekant administracinę atitiktį, vertinamas tinkamumas finansuoti numatytas veiklas, nauda ir kokybė.
17. Komisija, vertindama paraiškas, vadovaujasi sąžiningumo, nešališkumo ir atsakingumo principais. Komisija, vykdydama savo funkcijas, privalo užtikrinti informacijos, susijusios su jos veikla, konfidencialumą iki nepriimtas galutinis sprendimas dėl finansavimo skyrimo. Prieš pradėdami darbą, komisijos nariai pasirašo projektų paraiškų vertinimo ir atrankos komisijos nario konfidencialumo pasižadėjimą ir nešališkumo deklaraciją (forma pateikiama 2 priede).
18. Komisijos narys negali būti asmuo, kurį su paraiška pateikusia organizacija sieja ryšiai, neleidžiantys priimti objektyvių sprendimų, arba dėl jo veiklos komisijoje gali kilti viešųjų ir privačių interesų konfliktas.
19. Vieną paraišką vertina ne mažiau kaip 3 komisijos nariai, vertinamai paraiškai skirdami konkrečius balus pagal vertinimo anketoje nustatytus kriterijus: 
19.1. komisijos narys užpildo po vieną paraiškos (projekto) vertinimo anketą (forma pateikiama 3 priede) visoms vertinamoms projektų paraiškoms; 
19.2. kiekvienai paraiškai komisijos narių skirti įvertinimo balai sumuojami ir dalijami iš paraišką vertinusių komisijos narių skaičiaus, išvedant įvertinimo balų vidurkį; 
19.3. komisijos pirmininkas bei sekretorius pasirašo ant bendros kiekvieno projekto vertinimo anketos ir projektų suvestinės bei per 2 darbo dienas pateikia direktoriui;
19.4. komisijos pirmininkas arba posėdžio metu jo paskirtas asmuo rengia direktoriaus įsakymo dėl projektų sąrašo tvirtinimo ir lėšų skyrimo projektą ir teikia jį direktoriui.
20. Projektui finansavimas gali būti skiriamas tik tuo atveju, jei jis įvertinamas nuo 10 iki 31 balo. Nuo surinktų balų skaičiaus priklauso, koks bus skiriamas finansavimas. Jeigu skiriamas dalinis finansavimas, jis išskaičiuojamas proporcingai pagal surinktų balų skaičių. Siūlymą dėl finansavimo sumažinimo ir konkrečią finansavimo sumą teikia komisija.
21. Įvertinus visas paraiškas, komisijos siūlymai direktoriui dėl projektų finansavimo įforminami komisijos posėdžio protokolu.
22. Sprendimą dėl projektų finansavimo pagal paraiškas priima direktorius, atsižvelgdamas į komisijos protokolu įformintus siūlymus.
23. Programos koordinatorius per 3 darbo dienas po direktoriaus įsakymo informuoja pareiškėjus apie sprendimą dėl finansavimo elektroniniu paštu.
24. Direktoriui įsakymu patvirtinus finansuojamų projektų sąrašą, jis skelbiamas Savivaldybės interneto svetainėje www.lazdijai.lt.
25. Metų eigoje Savivaldybės biudžete likus priemonei numatytų, bet nepaskirtų lėšų, direktoriaus pavedimu gali būti skelbiamas papildomas kvietimas.

IV SKYRIUS
LĖŠŲ SKYRIMAS IR ATSISKAITYMAS UŽ JŲ PANAUDOJIMĄ

26. Projektui vykdyti skirtos lėšos negali būti naudojamos asmens sveikatos priežiūros paslaugų teikimui, už kurias mokama iš Privalomojo sveikatos draudimo fondo biudžeto lėšų, visuomenės sveikatos paslaugoms, finansuojamoms iš valstybės lėšų, patalpų rekonstrukcijos, remonto, statinių statybos išlaidoms apmokėti, ilgalaikiam turtui įsigyti.
27. Siekdamas gauti projektui skirtas lėšas, pareiškėjas Savivaldybės administracijai pateikia paraišką (4 priedas) ir patirtas išlaidas pagrindžiančių dokumentų (sutarčių, sąskaitų, PVM sąskaitų faktūrų, perdavimo–priėmimo aktų ir kt.) kopijas. Atsakingas darbuotojas, įvertinęs pateiktus dokumentus, nenustatęs trūkumų ir užrašęs rezoliuciją, teikia paraišką toliau tvarkyti Savivaldybės administracijos Centralizuotos buhalterinės apskaitos skyriui. Savivaldybės administracijos Centralizuotos buhalterinės apskaitos skyrius, vadovaudamasis direktoriaus įsakymu dėl lėšų skyrimo ir pareiškėjo pateikta paraiška, perveda lėšas pareiškėjui per 5 darbo dienas nuo šios paraiškos gavimo.
28. Pareiškėjas gali raštu paprašyti nutraukti projekto finansavimo skyrimą bei apraše ir paraiškoje įsipareigojimų vykdymą, nurodydamas to priežastis. Savivaldybės administracija, gavusi tokį prašymą, privalo patikrinti pareiškėjo jau panaudotų lėšų ataskaitas. Jeigu patikrinus ataskaitas nerandama pažeidimų, finansavimo skyrimas ir įsipareigojimų vykdymas nutraukiamas. Savivaldybės administracija pagal pareiškėjo pateiktus atsiskaitymo dokumentus apmoka išlaidas, kurios buvo padarytos projekto veikloms įgyvendinti projekto vykdymo laikotarpiu iki nutraukimo dienos, neviršinant projektui skirtos sumos.
29. Nustačius, jog pareiškėjas neįvykdė apraše ir paraiškoje numatytų įsipareigojimų arba tos pačios projekto veiklos išlaidos finansuotos iš kitų šaltinių, direktorius turi teisę vienašališkai nutraukti finansavimo skyrimą, įspėjant apie tai raštu ne vėliau kaip prieš 10 darbo dienų. Pareiškėjas privalo grąžinti skirtą Savivaldybės biudžeto lėšų sumą per 20 darbo dienų nuo rašto išsiuntimo dienos.

V SKYRIUS
PROJEKTŲ ĮGYVENDINIMO KONTROLĖ IR ATSKAITOMYBĖ

30. Už projektų lėšų panaudojimą, darbų apimčių ir kokybinių parametrų įvykdymą, dalykinės ir finansinės atskaitomybės ataskaitų pateikimą ir duomenų teisingumą atsako projekto vykdytojas. 
31. Projekte numatytas prekes, paslaugas pirkti privaloma vadovaujantis Lietuvos Respublikos viešųjų pirkimų įstatymu.
32. Įgyvendinus projektą, Savivaldybei ne vėliau kaip iki einamųjų metų gruodžio 20 d. yra pateikiama: veiklos ataskaita (forma pateikiama 5 priede), Centralizuotos buhalterinės apskaitos skyriui pateikia biudžeto išlaidų sąmatos vykdymo ataskaitą (Asignavimų valdytojų, kitų valstybės ir savivaldybių biudžetinių įstaigų ir valstybės biudžeto asignavimus gaunančių kitų subjektų metinio biudžeto vykdymo ataskaitų rinkinio ir tarpinių biudžeto vykdymo ataskaitų rinkinio sudarymo taisyklių, patvirtintų Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl Asignavimų valdytojų, kitų valstybės ir savivaldybių biudžetinių įstaigų ir valstybės biudžeto asignavimus gaunančių kitų subjektų metinio biudžeto vykdymo ataskaitų rinkinio ir tarpinių biudžeto vykdymo ataskaitų rinkinio sudarymo taisyklių patvirtinimo“, 1 priedas).
33. Pareiškėjai privalo viešinti informaciją, susijusią su Savivaldybės lėšomis finansuojamo projekto vykdymu, pareiškėjo interneto svetainėje ir kitomis viešinimo priemonėmis. 
34. Programų lėšų apskaitą tvarko Savivaldybės administracijos Centralizuotos buhalterinės apskaitos skyrius.
35. Programų įgyvendinimą, lėšų panaudojimo efektyvumo kontrolę pagal kompetenciją vykdo programos koordinatorius.

VI SKYRIUS
BAIGIAMOSIOS NUOSTATOS

36. Projektų vykdymo ir lėšų panaudojimo kontrolę atlieka Lazdijų rajono savivaldybės kontrolės ir audito tarnyba, Savivaldybės centralizuota vidaus audito tarnyba, vadovaudamiesi jų veiklą reglamentuojančiais teisės aktais. 
37. Kilę ginčai sprendžiami Lietuvos Respublikos įstatymų nustatyta tvarka.
38. Šis aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.
______________________________

